Kotava, tela tamefa golerava 


KOTAVUSA VIRDA 


KOTAVAFA VIRDA VESTASA VA TAMAVA IS ARAYEEM MU AYIKEEM 


Va ina kosmac !! 


<“ 


Kolima, sovietafo Gulag stolexo 


Kolima tir gola ke rossiafa Sumefa Roneka, 
vanpiyisa gijotaxo ke divkawodara bak XX-əfa 
decemda yoke poana kobara. 


Yolt ke gola tir vey Kolima bost, abrotcaf gu 
2130 km- is dis va bostxo vas 680 000 km?. 
Bato tir dem vageefa is varonefa mefta dem 
ontine vas 3000 m- ( Tcen mefta koe Tcerski 
jaka ), is dem Kolima valentefa azekapa lize 
bost kal Arktika welfa traspur. 


Remi Stalinugal jontik lanzanik ko pemaxo ke 
Gulag bolk ke gola zo stakseyed. Bata rekola 
tuke berpot ke Varlam Calamov ( Yona nega ke 
Kolima ) tulon zo gruper numen Kolima trogarn 
di vanpiyir tan erbilok va Gulag. 


Pemaxo is stolenikafo irubaxo koe Kolima 


IZVA IS ARAYA 


Jadifa wira 
Kolima, i glupafo arktikafo is vanartikindafo 
tawavo, dem lanansaf gaderopaf is tawavopaf 
kimeem, koe lugavafa lentronefa coyunta ke 
Sibiria. Ezeuca is bumuca is boksafa lidawicka 
is olgapaf bliragropeem ton batakafo kusto 
vaon askid, i ton pilkovaxo. Sovietik va Kolima 
lodam betara gola ke Gulag tursia crakeyed : 
< Konbima 3HaynT cmMepTb > ( Kolima va awalk 
sugdalar ) banugale zo gikaliyir. Karedjo 
grupeno koe kotafa TSSS soka kaliyir 

« Kolima, Kolima, ey vecasa winka / san-toloy 
aksat fentugal, ark idulugal. » 


Gola jontikedje tiyir ke rossiafo gindaxo, voxe 
kali toza ke KKela decemda wan zo 
grupenseyer. Valevida bato afanano tawavo 
wetce « batakafe aytase cade » ik « patecta ke 
batakaf awalk » zo grupeyer, rossiaf vestasik 
iku tcabanesik iku stuvik va inafa kruldera al 
divrozayad. Toloya kira va tanealik dive gola al 
kevgiyid : boksafa lidawicka is tigirafa bumuca. 
Taneaf europik vestapayas nutiyir Jan Czerski 
polskik, i gaderopaf divblinik moni 189-e sanda. 


Neken, Kolima va katcalafa aptaca atoer : i va 
kuluca gu moavafi vruni. Taneafi bak 1916 koe 
Srednekam krant ( kovoama ke Kolima bost ) 
zo kosmar. Bak 1928 bata kosmara gan ari 
vruni kene ara kovoa zo gruyer. Bak mila tanda 
taneafa sidopafa brinuga zo grustar. Bak 1929 
pilkafa ikseltara gan rictaga zo pour, isen 
moavayestasik va intyona yestaks ika betafo 
dro pu Soyuzzoloto sokafa kawotafa ja 
gonoxaadad. Bak lerdeaksat ke 1929, blodik ke 
brinuga va siskapas munesteks icde moavafa 
kuluca ke gola sanegad. Mergileem ke 
Soyuzzoloto ja zo laumasid ; neke wan tir 
betaf : 150 okol is 300 bedakol ikz-. 

Kawotafa ja nope kobasa gracirapa mejer. 
Lidawickaf gropeem drikon pebur. Moavafa 
tokoda divkawodayana tir axapafa : 274 kg- bak 
1930 az diretandon 153 kg-. Ba 13/10/1991 ta 
savera va kawoda is vegedura va vawa ke gola 
Dalstroy viley zo redur. Neken tawavo gan 
Politburo ke Moskva rontion wan zo gedir. 
Kobasikeem laumackar : bak teveaksat ke 1929, 
gakerafa fabdura dire tuadrar da lanzanik vas 
loa baroya flintafa tanda koe flint mea di zo 
dagid voxe gu poana kobara di zo eyoded nume 
ko kobaso pemaxo di zo arbured. 


Radimi kosmara va kulafa kawotafa rotiruca, 
gola noalon toz zo malsaver. Stolenik 
( rossiavon lagernik ) tid nelkafa xeka. Konak 
kunoy « volnik ke sane » faveyes gu levetiraf 
kobasikeem koe yona kawoda valente Sibira 
awalked, jontolon enide va kawotaf rob al 
malsaved isen tsunesik di xonuked. 


Merovansanuca ke gola va jovlera va vawaf 
azed wale Vladivostok is Magadan widavapa ke 
Kolima nekir. Antafa rotisa gluya kle tir birafa, 
mal Vladivostok kal Magadan moltam ik 
Kamtcatka ik Ambatcik molt kene Arktika welfa. 
Vajtoteem ta remburera va stolenik bak lapira az 
moava bak dimlapira zo redur. 


Taneaf gadesik va kobaso pemaxo ke Kolima 
bak 1932 zo koflir : Edvard Petrovitc Berzin 
blodapik ke GPU birgardial va rotieem ta 
tuvodara va gola dadir. Teni 1932, pata ke gola 
ixam tir dem 11000 daginik, keon 90 % ta 
vegedura va flintafe ik kawotafe ik remburerafe 
levedre zo vankolad. Gadenon gan Berzin, 
Kolima vanpir warzafa jowa ke Sovietafa 
Tanara. Kotafa skapa tir moe stolenikafa poana 
kobara. Moion, taneafa dadefa vawa ( 1034 km- 
) van lenteka male Magadan kale Ambartcik zo 
taneaster. Kobaso pemaxo kene bata vawa zo 
vegedud isen warzafa kawoda nelkon moavafa 
toz zo saved. 


Magadan 

Idja ke bata kaliafa vonera tiyir Magadan kelu ke 
Kolima. Bata onasa widama ton flintafo boniaxo 
kalion voneweyer. Konak vuntoy stolenik 
vankolan gu kobaso pemaxo tandeon artlapiyid. 


Kobara ke stolenik, afigasuteks 
ke Calamov tcilaxe ke Vologda 


Va EEN ke TE is patectay Nadya aze 
kali awalkera sye di kobayad : meka dimlapira 
tiyir abdiwiyisa. Batkane, Magadan tis wida dem 
anton 165 mona bak 1935 di vanpiyir widava 
dem 100 000 irubasik. 


Sovietaf suteks, bro Magadan neva, va widava 
gu plinafo is witafo is bliso is loeke nuyafo xo 
pimtar. Mecoba bazer da inafa vonera va poana 
kobara va sovietaf rezgalenik is polskaf stolenik 
isu germanaf isu romaniafu isu latviafu isu 
lietuvafu isu siniafu is koreafu ikz- daner. Nope 
griaskira va kobas pemaxoeem remi 19502 
sanda, setikera va bat levetirikeem al griawir. 
Beka sovietafa savseluxaxa abicote al koafiyid, 
pune dameura va darekeugal re wan dilizer. 


Remburera va pemaxoik van Kolima 

Poana kobara va axaf ramiruk kev sovietafa 
skapa co askiyir ede levedre turotisase va 
remburera va pemaxoik mal divoksexo kal 
malsavexo me co kruldeyer. 


Tano jontiko moavaxo ke Kolima 

Tpanccu6upckaa masucmpanb kelot vanpiyir 
tela nelkafa liziba ta vanstara va pemaxoikeem 
kal recela kene sarva ; azon kal gedrafo 
pemaxo valente Sibiria zo rembureyed. Ronefo 
artexo ke kelot, i Vladivostok, tiyir mallapixo 
van Kolima. Neken, kabe sidafa liziba, birafa 
joya tiyir antaf mergil ta artlapira va krimta ke 
Kolima koo Nipona Bira isu Oxotsk. Toteem 
dikis va omava koe Vladivostok batdume zo 
reduyur ; wali 1932 is 1953 va mon celemoy 
poan kobasik rembureyer. 


Tota dem levetirik 
Vajtoteem apton senuyun va pemaxoik ta 
antafa lapira rembureyer. 


Tota, dum Djurma is Sovlatvia is Dalstroy is 
Dekabrist va konak decitoy pemaxoik koe 
tuksaxo rembureyed. Kotbata tota, xanton tisa 
vajtota, rorembureteson va cugaf ayaf vaj 
arinde zo senuyud. Ordafa tota tiyir Djurma. 
Dre kum inta kene dzeteem ke tuksaxo dem 
unja vas aluboya vwa zo renzayar. Kota vwa 
tiyir dem brid emudes va aluboy senyes ayik. 
Rundanyas pemaxoik ton taneon meem is taka 
vane lanixo taruteteson va belka gonanjeyer. 
Divcepexo tiyid dem vedila ( paratca ) rekolon 
tuvlardayana ko bira ; sina jontikviele trovga- 
weyed nume va cekaj ko tuksaxo mopleyed. 


Moe batyona kaikvajayana tota, sinka kotviele 
tiyir dika. Banugale kotafa patecta zo vaceyer 
numen levetirik ironokon zo zanivayad. Moe 
tota, vace gitiyir lefa gu tela dafuna koe flint. 
Tadle ke vieleafa estura, mu kota lospa dem 
san-aluboy ayik, tiyir begki is pakta dem kunta 
is jumega dem lava. Rezgalexof emonjelk zo 
rewayar : « mekobas ayik va meka sinka 
rokar ». 


Galaf gael rem ticefa xinta ke tuksaxo kostiyir. 
Soe tokoda ke kostis gael gitiyir dika. Ostik, 
xinteem is nelkaf tuvel tiyid budenaf kotviele 
tota va tawavofa bira ke Nipona koolapiyir. 


Kobaso pemaxo 

Bataf olk tiyir kobaso pemaxo. Kolnayano koe 
bumpaxo ke taiga aala lize moavaf femint al zo 
kosmayad, pemaxo tiyir metcazafo is meesafo 
gu inkera. Zo envayar titison mivstapeso kiren 


lira vas kobara ke pemaxoikeem benaykayar. 
Sin va pemaxo koton vegeduyud, gabeson is 
ilbodeson va inta is kolnason va wico. Koe taiga 
aala tozi trelaf idulugalaf cadim zo nyuyud. Inaf 
aneaf lag tiyir inkera va sulgafa istayaxa is 
intafo wico dem vistalexo mu stolenik is 
zanokeem, is dere divef xeeem mu susikeem is 
dirgasik. Ar blay ta vegedura va taneakaf ugol 
a savera va moava zo vankolayar nume va sid 
enkuyur aze va kawotafa kobara bokayar. 
Divkawodara va moava moi artlapira ke yon 
ayik vere tozuweyer. Adja vamoe kolanixo ke 
pemaxo kaliyir : « Patecta va moava olegar ». 


Tulon, icde kawoda yoltkirafa gu Priisk tigisa 
arte 400 ik 500 km- lente Magadan koe krant 
vanmiae noldakirafo meftaxo : 


« Bak idulugal ke 1941, taneafa lospa dem 
polskaf stolenik ko pemaxo artlapiyir. Banlize 
va taneaf artlapisik kolnayas va pemaxo weti 
tolda trasiyid ; abicote wan tiyid blis. To nelkon 
flisik ke pemaxo va lokiewafe sinkavace isu 
vage kazawayad ise va lokiewaf bliragropeem 
pojayad kire va benelaf zanoxeem ravaldayad. 
Banugale, toloya monaja mu pemaxoik kobas 
koe kawoda wan tiyid dem abdarafa kepaita 
kum almuk ; wico ta burmotara men tiyir 
tenukeyena isen selaxe tiyin wicojo poke 
kolanixo ke pemaxo. Sulgafa istayaxa is sus 
rasek tiyid delon inkeyen isen lodontinafe 
susikafe sayakaxe va kot senuks noveyen gan 
goaspileem dadiyir. » 


Grustara va warzera 

Kota sugara ke bolk vas laumasira va warzera 
va moava niteyer. Gracara va nuva is witaf ugol 
jupayad da gadesik va warzesucaja gu 
laumasira va poan kobasikeem di lagwaeyed. 
Zinulayad da batyon taneakaf mergil va cugafa 
warzera ika vugafe tapile co ravaldayad. Nelkot 
tiyir da ja va int miv gostapeyer ise va 
ziliduksany mu soka gowarzeyer. 


Konak grustaks ta kalstujera va warzera va 
moava kruldeyed. Gadesik ke tanbat tiyir 
Garanin. Rekola ke inafa boksafa gazara gu 
« Garaninctcina » dene gakerafa prostewa ke 
Kolima zo grupeyer. Mek azaf gadesik va 
warzaca tukiewasa va pemaxoikaf blira- 

gropeem di lakoplekuyur. Yolt dum Vicnyo- 
vyetski ok Gakayev ok Drabkin wetce fikaf 
ristusik dure kaikdines is volvialas koe izva ke 
Kolima di zavzayad. 


Ugalorafo pemaxo 

Pemaxo gomejijapayad. Vielu kawoda tiyir 
puskeyena, pune pemaxo sye zo jovleyer, isen 
dere pemaxoik volrodelanis. Arak van warzaf 
moavaf seg zo stayar lize va warzafo pemaxo di 
kolnayar ise va yona warzafa kawoda suxayar. 
Rawaks ke konakbato pemaxo re wan tid rowin. 


Tokoda ke warzeyena moava 

Sedme uldinera ke Robert Conquest, moavafa 
warzera vas abic decitor arti taneafa tanda tiyir 
aze vas 400 ik 500 decitor tandeon co artfiyir 
edje ayikafa tazdara tiyid cuga. Re bata uldinera 
nutid slika numen ageltuca loon co tir vas 
saneaca. 


Toleafa Tamavageja : tolgenira va TSSS 
Tolgenira va sovietafo tawavo gan Nazi 
Germana bak 1941 va rossiafa tazdarapa keve 
redjel taneon nekiyir, numen batcoba vebayar 
da sovietaf gadesik va intafa gaderopa tove 
poan kobasikeem di gotuolgayad : rabateson da 
intafa kobasa klita tiyid kimakirafa, va yona 
zolonafa betara joke stolenikeem gorayad. 
Kobasikeem turiaweson nope geja, tuvodaweyer 
: olgapafa askipera ke 1937-1942 tanda do zo 
jovleyed numen batcoba va tukiewara va 
bliragropeem koe kobaso pemaxo noveyer. 
Awalkereka illaumapayar. Bak konaka tanda, 
Sovietafa Tanara tiyir loeke gindesa tove 
stolenikeem. 


Vrutara ke polskik 

Bata rekola ke izva ke Kolima gan yon polskik 
tunuyayan tuke mefavafa gaderopafa dotrakara 
wal Sovietafa Tanara is divbliyine polskafe 
bowere koe London zo divnediyir : bak 1941, 
moi tolgenira va Sovietafa Tanara gan Nazi 
Germana, polskikeem is sovietikeem kev mil 
Nazi volnik di tiyid numen vanpiyid vangluyanik. 
Bioga sugdayana koe London va tunuyara va 
kot polskik div flinteem is pemaxoeem askoayar. 
Rueza dinesa va davafa tunuyara gan sovietaf 
gakerabolk dile mekalion zo rewayad. Neken 
baxekap ke moblisikeem gu polskafa ervolia zo 


koplekuyur nume va Sovietafa Tanara di 
buluyur. Britik is amerikik va sinyona vrutara 
krafiansayad. Munesteks ke polskik ins zo 
afanayad ise wetce kevsovietafa galbedura zo 
atoeyed. 


Tena ke geja 

Do cenera va Germana bak 1945, tazdara keve 
redjel ten tiyid. Bata debala va warzafa 
kobasikafa klita kou patecta sure levgayana 
firviyir. Warzaf artlapisik tiyid germanaf 
gejastolenik isu niponaf is ukrainaf vedeyevik isu 
romaniaf is dere bewik ke polskafa acagisa 
ervolia pomayasa va Sovietafa Tanara. Kotbat 
ayik va xesteem iskeyen gan diref pemaxoik 
tukotrayad. Soe sinaf bliragropeem koe Kolima 
di tiyid olgapaf leon dam abdi geja. Jontiktan va 
tandafa gakera karleyed aze nope gaderoparura 
koe Sovietafa Tanara ko vo di rodimlapiyid. 


Tena : artazukara va pemaxoeem ke Kolima 
Nope solelara va Dalstroy grustaks ke 
pemaxoeem bak 1957, sovietik va warzafa 
gaderopa va kobara koe Kolima vanikatcuyud. 
Beka stolenikafa sanelia va poana kobara wan 
di levgayar, pune moekote to gubef daginik tiyid. 
Gaderopaf daginik griawiyid. Nuyaf kobasik koe 
gola ixam kruldeyed voxen jontikar kuranik koe 
kotak ke Sovietafa Tanara di zo kselduyud. 
Jontik warzaf tanealik ko gola va int koinkeyed, 
reduson va yasa is kolnason va mona. Yik ko 
bata jowafa coyunta kan abduplekura va 
yofteksany is lokiewafa blireka zo vanimpayad. 
Artfira ke witaf brubeugal va gola loeke 
turotcizanayar ise konakedje tutrigayar. 


Rotuxadara va Kolima 
Sedme jontik rossiik is polskik is lietuvik is 


latviik, Kolima trogarn tir milsugdalaf gu 
baliexofa virnuca. Soe, geltruca ke bata 
xonukafa tameinda tove arak ke tamava 


jontikedje wan zo dameuyur ise zo mastuyur. 
Tulon, bak 1944 viele Wallace amerikaf 
ikataneagadesik ganeyen gan sovietafe bowere 
va gola worayar, pune kotcoba zo jupayar enide 
ageltafa kramuca ke Gulag bolk isu pemaxo wan 
zo palseyer, tulon gu Potyomkin widinda 
nediyina pu Ekaterina || gazik bak 1787 remi 
flikoyara koe Krima. 

Ugalay 

“ 1928 - 1929 : moavakirafa tawova kene 
Kolima kuksa zo kikamayad aze gan soka zo 
malsaveyed. 

e 13/11/1932 : redura va Dalstroy ja tigisa va 
aveg koe Magadan ta savera va kawotaf 
robeem, is vegedura va vawa is levedre, is 
turabara va coyuntaki ke Sumefa Roneka. 
04/02/1932 : artlapira ke tota dem Edvard 
Berzin taneaf dirgasik va Dalstroy grustaks is 
sanoy taneaf stolenik. Edvard Berzin : zolonaf 
flibapik ke NKVD sovietaf gaderopaf ardial. 

e 01/04/1932 : dirgara ta redura va Sevostlag 
pemaxobolk ta olegara ke Dalstroy grustaks 

e 1932-1933 : fuxe 11 100 stolenik ke pema- 
xoeem ke Kolima, 10 % va divkawodara va 
moava kobaved voxe anton 25 % kaiki fentugal 
di moblid. Divkawodara va moava vas 500 kg-. 

“ 1933 : gorara ke Berzin kizes va kobara- 
prekseem tove stolenik, is tuovopas va savera 
num tuzijnamas va flintafa vertuma ta illauma- 
sira va awalkereka. 

“ 01/01/1934 : nope jontika warzafa kametca 
dem gaderopaf stolenik is gubef stolenik, 
otacka ke stolenikeem ke Sevostlag tir vas 
30 000. Berzin va askiperaja pu stolenik is inaf 
bliragropajeem is dandiskafa dakira va gakera 
is konakara rofavera rotplekusa va kalskura va 
azed ke Dalstroy boker. 

“ 1936 : divlaumara ke tegiso tawavo ke 
Dalstroy vas 700 000 km?. 

“ 1937 : stolenikafa ota tiyir vas 36 000 bak 
1935. Bak 1937 re tir vas 70 000. Divkawodara 
va moava : vas 14 500 kg- bak 1935 az 51 500 
kg- bak 1937. 

e 3raksat ke 1937 : Berzin va aelyastera is urbera 


ke 200 trotski- 
evaf stolenik 
munester. Ban- 
tan gu xonuka di 
zo lanzayad aze 
zo zeltayad. 

e 6raksat ke 1937 : 
Stalin va gadera 
ke dirgasik va 
pemaxoeem ke 
Kolima malyo 
par, i va gadera 
co tisa tulwar- 
safa zijnarsafa 
tove stolnikeem. 
e 12aksat ke 1937 
Berzin dirgasik 
is tcicesikeem 
ko Moskva zo stakseyed aze zo sopeyed aze 
gu toidera zo korolayad nume ba 01/08/1938 zo 
zeltad. 

.- 17/01/1938 rankera gan sutelasik ke 
Sovietskaya Kolima fela va torkevafa vertuma 
anamstegena gan Pavlov warzaf dirgasik koe 
pemaxoeem. Stalin va granafa klibura va 
stolenik gorayana gan Garanin NKVD okilik 
dene Sevostlag grustaks gu capraca is 
dandiskaca duvur. 

“ 04/03/1938 : nope gorara ke Pirdot dem 
ramisavikeem ke sane ke TSSS, levbenplekura 
va Dalstroy grustaks gu NKVD gaderopaf ardial 
zo arburer. 

. 12-aksat ke 1938 : Ossip Mandelstam rossiaf 
ezlopik, lanzayan gu pemaxofa alubda, poke 
Vladivostok van Kolima awalker. 


Stolenik koe kenibexo koe 
pemaxo ke Kolima, afigasuteks 
ke Calamov tcilaxe ke Vologda. 


B Gapare. 1940-e. 


Kotavaf Izvugalayak [-700 — -600 : Amerika] 


Sinka is Anameda — Irubara is Vegedura — Ckane is Gandura — Yamba is Miga 


TOZA KE MATELAMIDURA 
Exonera ke elupkafa wida 
getalte Lentefa Amerika va 
toza ke midura va anlizukafa 
ruxa dum sariala ik weda- 
tcakuda ik begart vadjeyer. 
Taneon, batcoba anton tiyir 
turasacama va tcabanen 
warzeks isu yestan, voxen 
tere bata ruxa di vanpiyid 
dalaf blotaf rob. 


Taneafa ruxa miduyuna koe Amerika 


TUAZENTAYANA WIDAYA 
Koe Monte Negro vagee Mexika 
tawamidusa meftavafa wida ton 
grustana widava banugale al 
vonewer, dem nuda azedon 
conyukayana is yona gedrafa 
sanegafa kolna. Ka vas ontinafa 
ravalduga isu omafa zo kosma- 
yad, iva va bazesa va runtafa 
kruldera, 


Mona, Monte Negro, Mexika 

e 1938-1939 bak fentugal, sedme 
merokevpatana gunestera ke savsaf stolenik, lo 
40 000 korik awalkeyed ; xesta gan trenafa 
warzafa kametca zo ikaplekuyud ; stolenikafa 
ota batkane tiyir 90 700 bak 1aksat ke 1938 az 
138 200 arti tanoya tanda. 

e 11/10/1939 : nope kaikfira va awalkereka ke 
stolenikeem is skuransa va talpeyaks va 
divkawodara va moava is aryon kawot, Pavlov is 
Garanin zo divpaklayad. Garanin gu xonuka 
nope toidera di zo lanzayar nume zo zeltayar. 
Artlapira va Magadan ke Yevgenya Ginzburg 
suterotik tiskitis va 18-44 koe pemaxo. 

“ 1939-1940 : 7600 ik 10 000 polskaf wideyik 
koe Kolima tigiyid. Gu savsaf sovietaf stolenik zo 
solstayad aze ko sumefa taltefa kawoda ke 
Dalstroy zo stakseyed lize kobas gropeem tiyir 
olgapaf is iyelakiraf. Divkawodara va moava vas 
62 decitor bak 1939 ; mialukafa divkawodara gu 
45 decitor bak yona direfa tanda zo uldiner. 

“ 10/03/1941 : tawavo ke Dalstroy gu 2 266 000 
km? ( 10 Yo ke welmacka ke TSSS banugale ) zo 
tugijayar, isen stolenikafa ota va 190 000 artfiyir. 

“ 1942-1944 : nope zvak ke remburera is dik 
ayaf rob is stara kev redjel va ki ke stolenikeem, 
ota va 84 700 bak 1aksat ke 1944 titfiyir. Koba- 
rugal kaiki 12 vieleaf bartiv zo dakiyir numen 
stolenikafa awalkereka leve fikafa vertuma 
mebetayana nekev malfira ke Pavlov laumayar. 

e q40aksat ke 1945 pemaxo ta niponaf 
gejastolenik koe Magadan zo fenkuyur ise gu 
Dalstroy zo kavaniksantuyur. Ba tunuyara bak 9- 
aksat ke 1949, 3479 stolenik wan tigiyid. 


Nuyafa ewava male internetxo : 
https://commons. wikimedia.org 


“ 28/02/1948 : aptafo n°5 pemaxo levgano gu 
lodolgafa vertuma zo reduyur. 

.“ 20/09/1949 : ta lokiewafa grustara is 
tuzegodara va kobara ke stolenikeem, elda ta 
Koef Arienteem ke TSSS va Ristula va 
pemaxoeem ke Dalstroy redur. 

“ 1949-1952 : laumara ke stolenikafa ota mal 
108 700 ba 01/01/1949 kal lewe 200 000 ba 
01/01/1952 va bata warzafa grustara vadjer. To 
stolenikafe cuge remi kota izva ke Dalstroy is 
Kolima tiyiyr. Bliragropeem is kobaragropeem 
kapbure rekola ke geja me al betawed. 

# 5aksat ke 1952 : tena ke warzafa grustara va 
pemaxoeem ke Kolima, tenuyuna bak 1949. 
Sevostlag al zo sulayar numen Dalstroy banvielu 
tir idajaf ristula va Gulag pemaxoeem. 

e 18/03/1953 radimi awalkera ke Stalin, 
koinkera va warzaf gadesikeem va doevafo 
pako is soka. Nope kexi ke Eldaf Pirdot ke 
TSSS, Dalstroy grustaks gu elda ta malyerot ke 
TSSS zo vaniksantuyur. 

# gaksat ke 1953 : toza ke granafa tunuyara va 
stolenik, is ke adre parmafa budera va 
pemaxoeem ke Kolima. 


O a a 
Rawaks ke dirgaxe koe Butugitcag pemaxo 


Internetxo : Kotava : langue, littérature / ava, suteroteem 


https://kotava1837481.wordpress.com/2018/12/20/izvugalayak-700-600-amerika/ 


NYOFARA YA MOAYA KOE 
PERUA 

Lekeon koe Perua, moavaf toaz 
myelgason zo epuyud, is dere 
ingaxa kan ckane yoltkirafa gu 
malplatira ( tisa tufetinteara 
kakon tazeson va yanta ). 
Epuyun ton martig ke Chavín, 
bat pezak tir tana taneafa tula 
ke nyofara va moava koe 
Amerika. 


Moavaf pezak, Perua 


Furotafa Olmeka kuftama, 


La Venta, Mexika FUROTAKA 


Wa Olmeka xa koe kotafa Istefa 


4 Amerika trasit. Koe La Venta 


wali -900 is -600 furotafa 
kuftama koe vask zo emanya- 
non belcetayad, ape wetce 


4 

Skunderi kum 
faltafa furota, 
Mexika 


faltafa furota tazukon gu 
imboza ton matcon Olmeka 
martig. 


Olmeka kelu ( vagee Mexika ), 


migaf firviks. Bati skunderi kum 


9 SUTEROT 


Va jontika culimera fu jintú. Voxen va tokcoba 
rotaski ? Kas golde jin kase ba abic aksat poki 
kogejara tiyí santoldaf ? Ape jinafa dilizesa 
skaltewera bak bat volgubef ugal tiyid ke inda 
gimesatolena ba mana klaa ; voxen larde mecoba 
lieke tuguazasa nekev awiaca sotir, to wetce sardik 
xuton gu stuva di golinulayá lize ayik co zo tokteyer. 
Me tí antaf. Isen setikeks ke jinyon palik icde ban ugal 
me titir milaf gu tel ke abdif korik. Kontan ixam sates 
| va jin, gogestir dacoba geja tove jontik sardik tiyir : 
Raymond Radiguet | tilderugalafa balemda. 


Kotavaxak dem suterot 


Koe F- widava, kene Marne kuksa, sokeyev. 


Gadikeem va aotcafa pusuca lodamon lanzayar. 
Pestapuve, sokoblise do min is va int guwiiskase, 
voneweyer lodame solelaweyer. 


Someti klokesik. Koncoba nutisa klok sedme artan, i 
sedme kontan loon folidjaf, sedme jin nutir ageltafa 
lion dam bluda sedme karvol, nekev trivafa biota. 
Neken biota krulder. 


Batvielu biota empawer, pune karvol sokimpavantar, 
kore to felisik empar ise va nuba volins vangaber. 


Kali san-tolda mekon al fiaé, vaxe va sardya yoltkirafa gu Carmen, i gu tela staksemba gan jin 
kan lojotafe velikye va twa lize va jinafa rena koeon muxayá. Batinde roverenayá nume 
kakevetcadayá. Jinafa twa pu in ba riel abdi lanira ko bema zo deayar. Va antafa sardikya 
vektasa va jin kir parvuafa al solwiyí, isen ina do beryama ko bema gilaniyir, dum jin do 
beryeme. Enide bat toloy vrutasik di stivaweyed, va sintafa yerumara gestiyí, laninde. Acum va 
twa ke berye medjusutese ta Fauvette Wyama gu jinafa twa zokeveyé. Pu berye va jinafa 
anamkalira diveyé, is va cinaf ervay uzeckes kev toloya milklaafa berikya is dem 
cugunaykapafa yoltega. Ve tiyí gabentaf wison da va riganya ke Carmen me al kunipayá viele 
vani miafizestura do gadikeem gigarumbes va jin is somebuzegas ko pula gin laniyí. 


Moida palik ben bugi rundanyad, voxe jin tigis katice pulaxo is kurdanyes naritison kou brost va 
konaka karba ta volunt belira wetce taneik, bemagadesik kolaniyir. Ravesik ranyad. In va twa 
koe nuba giyir. Jinaf nimateem wayawer, karba lubeweyed aze treduyú, edje gadesik pu 
tavesik dokaliyir. Ixam, vayasik moe taneafa starka van jin kerukaf arte pulaxo rwodeyed kire va 
jinaf yolt tinteyed. Tere, gadesik va jin rozayar, aze gedelon pursatason vols nekison va rietaja 
ko kon bemik, bam sendayar kire va roliskafa twa dem san-toloyu bu al suteyé. Eruyur kase 
miv ant al suteyé aze djiayar da ko bazaxo di radimelaniyí. Me laniyiv. Koe kusk leve tcanda va 
jin riduyur. Torigiyir da rotplekura va sardikya ( inaf gadikeem va jinafa twa pu in al goleyer ) 
tiyir tegi astirbafi lion dam falura va tweluxok, numen batcoba va jinaf lidopaf stravok ve 
skaltepeyer. In dratceyer da va bat eluxok den jin fu stakseyer. Voseyé da meinde di askiyir. 
Xaayar voxe kaliyir da va twa di videyer ise ba taneafa tolaskira va jinafa linularaja mea 
ropalseter. 


ORETLIK KOE ALTO 


Bata aotcuca dem arouca is vazuca va intikeem xayeyer ise coeyer, milinde koe bema jinafa 
drikuca jupayar da gu ravesikany zo krupteyé, i ageltafa vunguca. 


Ko pulaxo gin kolaniyí. Tavesik beonaf va jin gu Don Juan yoltayar. Zo derbepeyé, moekote 
larde yolt ke grabom grupen gan jin vols kon palik zo ozwayar. Inafa « Va Don Juan kiavá » ewa 
isu dofugafa kicera va pulikeem mu jin di artazukayad. Rotir ixam al grupeyer da va rumeik ke 
omafa pula ta burera va twa pu « yikya » al vajgeyer, i pu « yikya » inde bemik kan olgaf avot 
gikalid. Yolt ke bat rumeik tiyir Staksasik ; volto nope yolt al narayá, neken bat yolt va jin al 
dirnuyur. 


Ba tane bartiv, va gadesik al voseyé enide in va mecoba pu gadikye di kaliyir ; ba baleme 
braldeyé da va kotcoba fu pwadeyé. Mecoba va jin blagayar. Va bata welidara paton gu ronjuca 
co plekú. Grupeson da gadikye me di mibuegayar, sopron zo felbeyé kiren ine va jinafa sega fu 
grupeyer. 


Nume welidayá, intotcon loplekuson da gadesik va belikafa tixoluca al abdiplekuyur ( dum pu 
milgik ). Gadikye djugrupeyer kase va bat renaberpot koton me al glotcayá. Ine den gadesik 
laniyir. Bak bata worara va coba fotisa liona katecton pulviyir. 


— Va tokcoba ? ~ gadesik akoyen is argepen kaliyir. ~ In va batcoba al pwader ? Al voseyer da 
stivawé, kalison da edeme gan rin co zo aytar. 


Bata rotuxadara ke gadesik va ine skaleyer ; va jinafa ayikyefa grijuca ware webeyer. Va 
karolara ke palikeem is miabuditara ke tavesik vere waya. Gadesik va vidjera palseyer. | kimtik 
va coba ixam jinon grupena me grupeyer : gadye, lemisteyene gan inafa linulara, al kiblayar da 
va bemafa tanda di tenukeyé aze dimon di zo nariyí. Batcoba bam tiyir tozi teveaksat. Gadya 
kuraniyir da jinaf waks iku gablexa me di zo turestayad, batdume keyer enide va trakuray moi 
xolera di kaliyir. Ba bat viel, tuke memalyaca ke gadesik gojon kivas va keskeem ke dilintaf 
rotuxadaks, antaf ke pula va moavafa sona mbi zilukeyé, i sona riwena gan seotasik va donaf 
waks. To patavaraja : bema va toloy lokiewaf vayasik drasuyur, kiren gadikye ke seotasik va 
donaf waks va nazbeik di tiolteyer. 


Yon vayasik dum cin va vigrokasik ta jekura va yonar zanudayad. 


Gadya malyedayar da tiyí jotarsaf ta vayara dene Henri-IV olda. Koe inafa swava, batcoba 
sugdalayar : ta koyara kan impadimak. Acum dene mona toldon zavzagiyí ise ant kobayá. 


Va kimiskafa daava pu int abdiplekuyú, kire lajuraplekuson va kobara bad balemoy bartiv voldum 
tolda ke jinyon savsaf milbemik, tiyí nuyaf bak loon afizacku. Kene Marne kuksa ant gibegozayá, 
i kene Marne en tisa cinafa kuksa eke pulvison va Seine, berikya kaliyid va « ara Marne kuksa ». 
Va tota ke gadye dace rundanyayá, nekev inafa poura ; voxe me detceyé ise me welidayá da 
jinafa vudera me tiyir tela ke volvegera vols vuda. Gibeliyí, ranyes koe bata tota. Bak 1913 is 
1914 va tol-decemoya neva koeon al beli. | me va nuve bata nevaja vols ape tela lokiewafa 
neva, icle sedme riwedara lodam swava. Acum vamoion, ba klaa edje sardik va olkoy ke 
Raltadukaf Nevak givligur, pune va sinafa rumeafa mempera toz grivuteyé, beka batugale vaon 
vol djubeliyí. 


Troy ke batyona zexara goatesa gu kobara tiyir da batcoba va varafa tanda gu rolaf tilderugal 
artazukayar. Acum, jinafa vieleafa kobara tiyir abiccoba, voxe larde leedje dam artan kobayá ise 

ORETLIK KOE ALTO 


bak tilderugal ostik kobaya, pune bata abiccoba tiyir ukadaf tiracuk viden remi blira arte ault 
beka tce va tanoy aksat dem milka co abdualbayar. 


Ageltaf tilderugal vanfiyir voken trumansaya larde tove jn tiyir mila dilizera. Karvol va bluda 
valeve biota wan disukeyer. Voxen geja sokiyir.Va biota empayar. Felisik va arcoba di 
goviunsuyud numen karvol wauneyer. 


Ae, kottan koe Franca wauneyer. Rumeik, dem gablesa neva leve ma, lente finta tandeweyed. 
Vayasikaj va grivodjura va yasa impavantayad. 


Kotvielon vani sielestura, ko J- golda arte toloye decitmetre denu cin laniyiv, witison va sayakaf 
impadimak pokolapis. Va tcalarna divbureyev aze pu sayakik kalkabuyud. Awemkirikya va 
keravor ko menk gimayad ise va jontik inoc mo etol vilunden gu imwa malpleyed. Bata varafa 
belca va tcateyafa setikera den jin isker. Isen meviele manote vor zo mogrebeyer isen imwa zo 
vanmimayad. Va dilkeem ke mona gu nilt udayav. 


Fure ko J- mea laniyiv. Jinaf berikeem va geja toz sateyer, krupteyer da ina tiyir jijarsasa. Va 
biradom pu sin pouyur. Gaveon gimodeyes, berik va fela ba teve bartiv re golusteyed. Kimtafa 
zexara ! Voxen moni tol-sane ke anyusteaksat, bat jotaf rostazik gin pokoled. Terektason va 
gadye pulvise va mallapira bene azega zavzagid lodame bulud lize milgik vangaved. Ape meka 
iziba mea zo rodadir.Kan tolkrafol ilon fu gokoyat. Berye va beryama kranded. Xakola ke inaf 
krafoleem tir vas lowe balem-sanoye decemeametre : « Va rin antaf moe vawa isketev. » Berya 
buwejer. Voxen mana seramuca ta ernigera va tolkrafol ! Mea vunguca. Draged da va tel jinaf 
u dimempad. Grupeteson va warzot, mali vanafiz ranyad. Edje kottel destar, va vrati ke bata 
gugafamuca tere kosmá : koyara kan tolkrafol ! kal bira ! is bira sumefa loon dam gilton isu 
istafa. Lokalion lapitison, va Paris co anteyayad. Coba tueaftasa va Europa al vanpiyir sinafa 
tanafa pokolera. 


Kas ketsuca ke rumeik tir amidafa gu tela minafa ? Idulugalon koe tawaday, va muvara 
girotapsat, voxen midusik imaxud. 


Sokira ke dubist voldo darefa wica sotir riaca. Osterafa bilmara, xeftoara ke Caillaud arpeo va 
merokagaelan alpoz zeitafa gu testuca anamgimayar. Acum jinafa ageltafa setikera va geja tir 
abdi geja. 


Batinde : 


Berye is jin va tan vegungik yoltkiraf gu Maréchaud balgeyev, i va vertovik, i va klodik dem 
batakaf is djimotkiraf lukastam, i va dotapirdotik. Kottan gu Maréchaud gadikany dayoltayar. 
Beka keveon sokeyev, vol rovekiavayav numen in riyomepeyer jontikeke beomason va cin moe 
vawa lanviele domuyur aze kaliyir : « Ex kle ! va dotapirdotik me kiavac ?» Yateyev.Mali bata 
eskarnaca, plabura zo kabudayar. Voxen va tokcoba dotapirdotik kev cin rotaskiyir ? 
Koulanison va bema isu kolanison, berye va inafi mamlesiki impayad, pirtapon kiren vakol co tis 
ke jinafa klaa tiyir merokivan. 


Darekeon. Bak dareviel ke 14/07/1914, lanison van jinyone berikye, evodara tir gijafa viele va 
tari kabdue polku ke Maréchaud wí. Konaka basgamayana frumba va garia arte matela 
palsejed. Mali tole kielbartiv, inafa kwikya vanpiyisa oviskafa moe kepaita al gelber ise 
voldjuprotitlanir. Ixam Marechaud yasa, kovudana gan bilita, va telvungeem al buder maninde 


ORETLIK KOE ALTO 


folve ke bat oviskik moe kepaita gan nutisa jovlenuca ke mona zo laumar. Korik iegad, ekuked 
da felisik va mecoba ta giwara va bat kimtik sopud. Inya moe mikiya lopcer, beka meinde nutir 
izakotik. Batlize wan djuzavzagi, voxen cinaf kwik stakseyen gan gadya artlanir azen ta kobara 
gomallanid. Edeme va jora al co zelá. Ton awalk koe gloga mallaní, ise va Lorik bliké enide 
kwikya moe kepaita wan tigitir viele va gadye ko golda aneyata. 


Wan tigir, voxen riaf lanisik mal Paris ta sielestura az tcokera va sirta ampud. Acum va tanoy 
ewaraf verast puon anton kaxaad. 


Ostik, batvieli, tove kwikya, batcoba anton tir loleon sanegafa abdizirsera. Ina ba siel tozuweter, 
kare favuca, dem afifa gumurda tazukasa va ageltucaf stirk. Tel ke ikpa is tel ke atela belcon tid, 
kiren Maréchaud wetce strabik va koafira me al rovenyuger beka nugracer. Puda ke battanya va 
tacuke ke bata mona ke gomil webeper, i ke ayik dem ezas usuk gozas moe kepaita dum 
niltkirafa azeba : i puda meayafa is laridafa is pibafa eke va wilalma askir. 


Kevfirdesik koe dotama tid « kuranik », va arcoba vols fird afizcekon giviunsud. To vrodbildesik 
ok lupasik ok ludotiasik tid aze vani kobara artlapid aze fu artfirdad ede fird miv me al 
grirunkawer. Mali tixara, cinaf kevfirdesik va teca bulafa ervolita fiesa ik tiusa ik mielon enintesa 
ostik al tazukad. Bat budik tere artlanid aze va tari ludzed. 


Ayikya abdulanir. To kurenik ke dotapirdotik kevelaf gu Maréchaud tir ise mali konaka wexa va 
oviskikya lorason forendar. Pu redakik juiker : < Lagal da va ina zijnon askipel !! Bata kimtikyama 
en tir volkalafa, koe bata mona lize dun zo alier. Ison, ede kivara va divkobara num tira a rundak 
va mana tegira jupad, pune kalil da va ina den jin di kokobata !! Va inafa kuba jontolatá. > 


Bata lorasa sodura va rotakafa keska den tari askir. Weltikya argar. Tari va gralomera anton 
trakur. Kevfirdesik, oton gu teva, va polku urped, va mona ivamudad, kotliz ticumason. Voxen 
vielu tan mo kepaita awir, pune walzeteson va kosik tari toz taspugar, dum rumeik pu Guignol. 


— Stivawec, en !! ~ weltikya iegar nume va « To tan vanlanir ! To tan vanlanir !» eviegara lular. 


Ba batyona iegara, oviskya va mikiya vangir aze va tana mo atsa ke kevfirdesik artteriges va 
verol kalmimar. Tel aluboy ar vere titlanid. 


Edje mukerma is embela is kapaliez moe Dotaxe viga arubad kire va dik anelik wid, remi miel 
edje kazawaks co gotir wemtackaf, tcoketeson va tcabanera laof sotik va rebava urped aze mo 
preima tanded. Oviskya va konakcoba vulkutuna kalir, trobindason kexapon dum viele ovesa 
lanera pu puda sozilir ise kottan rokler. Sotik abdialbas va bata disukexa gu kapa, va puve soe 
djupendad. Acum, skotceson kivason va gralomera va oviskya bak intafa gracera, ta etsa moe 
intokol govovulted. Konakar loproyaf, rundanyayas moe gama ke frumba dum ta ingoy ke 
Vincennes, va tcafey ik tuivuro anton anteyad. 


Oretlik koe alto, ke Raymond Radiguet ( 1? zika ; diza titisa koe diref otuk ) 


Oretlik koe alto : berpot (1923) ke Raymond Radiguet francaf suterotik 
Xanto : Le Diable au corps francavon, kalkotavayano gan Laurent Lermigny, 2017. 
Dotay : Kotavaxak dem Suterot. 


Robelin banliz : https://fr.scribd.com/document/358060704/ 
Oretlik-koe-Alto-ke-Raymond-Radiguet 

LINGEROPA ISAAK LEVITAN 


Isaak Levitan ( 1860-1900 ) ~ Rossiaf lingesik 


Isaak Ilitc Levitan ( rossiavon Mcaak Umbuy Jlesuman ) tiyir sposaf rossiaf 
lingesik, i tan felisik va patectoyafa lingeropa is redusik va oxi vas « aflicaf 
patectoy ».. 


Rumeugal 

Levitan koe yoltiskaf shtetl widel poke Wirballen jowafa widava ( re 
Kybartai koe Lietuva ) dene yudafa gruadikafa vox wawafa yasa ba 
18/08/1860 koblir. Gadikye tiyir avatavesik isen Isaak koe mona loedje 
raver. Tici 1870-e sanda, yasa ko Moskva divsoker. Banlize nekev 
lorotafa erbafa debala, gadikeem va abditcafa skeura ke nazbeye va 


yamba tukuvad. Isaak djuvanpir yambik nume va Yambafa Reila ta 


yamba is balumara is vegeduropa ke Moskva nobar. Bak 1875 gadikya awalker azen arti tolda 
gadikye nope riftakola dere mulufter. 


Yambafa toza 


Levitan ton sutuca is wawuca va jotugal al tiskir. Arti ugalam divreilanon zo aloyar kire va vayaso 
dro me al rododer, voxen konak nik gu adrafa erba al pakudayad numen deneon ware roraver. 
Kimo tavesikaf pirdot ke reila gorar da in faston di rovayar ise nope fitcap is taneafa kiewatca 


Kagrupen lingesik 
Bak kot idulugal wali 1880 is 1884, in va tuwava ke vema ke Ostankino poke Moskva pimtar. 
Kaikion rokoyatason ko Krima, va kaleynafa zikexa zovdar. Anton to isti 1880“ sanda nope ubzesa 


kobara 


7 va filavam dace mbi ziluker. Mililanon den pula vayasa va tuwavafa 
opa gadena gan Vasili Perov zo arburer. Perov tir tan zabdusik va 
Avlemodikaf Seltom ( rijay dem yambik tazukayan bak 1870 ) is burkaf 
yambik isu tavesik. Kaikion Levitan gan Aleksey Sakrasov katcalayas 
va inaf fitc num erbon pomas mbi taver. Bak 1877 alubeafa 
avlemodafa yambafa wonara ko Moskva artnir aze koe reila zo atoer. 
Toloy lingeks ke Levitan zo divaykad : Sielcek is Awaltaf afizcek, 
imwugal. Zo emudenyed, soe reilaf pirdot va diema me ziluker voxe va 
dob firvir, i va dob askis da Levitan va yamba di ronotaver. 


Bak santoleaksat ke 1879, toleafa vayasikafa wonara zo grustar lize 
Levitan va Muvugalaf afizcek trutca atoer. Grabom gan Pavel 
Tretyakov zabdusik va milyoltafe ginsaxe zo luster. Taneatomon fitc 
ke Levitan volunt zo kagruper. 


inafa erbafa debala 


tukiewawer. Wori aeles rumeugal is spuesa 
blira va keska gu inafa galera ton tittisa 


takrakola al nekid. Koyara koe Krima va lana 
tukiewara jupar. Radimi dimlapira, Levitan va 
ikafa wonara dem tev-sanoya patectoyafa 
trutca grustar. 


Bak 1887 Levitan va klokara tukramar, lakison 
mo domega ke Volga bost. [...] 


12 


Varaf teliz tigis koe Kotava Xadola dene Wikipedia. ~ Banliz :https:/avk.wikipedia.org/wiki/Isaak Levitan 


53 RECELA KE TOKAIDO VAWA : RECELA 9 : ODAWARA 


Recela 9 : Odawara 


Recela 9 : Odawara tir saneafa gweta ke sposaf 
gwetak vergumveltkiraf gu 53 recela ke Tōkaidō 
vawa ( Tōkaidō Gojūsan-tsugi no uchi ), zovdayan 
gan Utagawa Hiroshige niponaf yambik, is taneon 
piskuyun bak 1833-1834 gan Hōeidō. 


Tokaido vawa tiyir vawapa wale Edo (re Tokyo ) 
tiso kelu ke Shogun patectokilik is Kyoto gindafu 
kelu ke Nipona. Sareon gu Hiroshige, kotafa 
soluma tiyir vas mon 500 km- numen lanis 
koyasik bad mon toloya safta exuleyed. 


Hiroshige va varaf gwetak dem 53 recela ke zalor 
zovdayar. Bata gweta ( Ukiyo-e tazuk) tir 
lumkirafa gu 37 x 25 cm- ( ton Oban breviz ). Tir 
lerdeafa ke enk ise va greelt koe Odawara 
kaatoer. 


Greelt ke Odawara 


Recela ke Odawara-juku koe Odawara widava 
wale Hakone meftaxo is Sagami ceda kene 
Sakawa kuksa zo exoneyer lize zolonafe 
lamonepe tigiyir. 


Folkafe lamone ke Odawara tiyir pilkot ke 
gijarotifa Hōjō staba bak Sengoku rekola nume 
baron ( 1561 az 1569 az 1590 ) zo deblameyer 
ise zo vangiyir. 


Gweta ke Hiroshige va nakila remlanisa va klape 
ke Sakawa kuksa nedir. Lebamaf ebaf buresik va 
koyasik is tukseem kan epitaksid domega- 
domegon rembured. 


Utagawa Hiroshige lingesik 
(1797-1858) 


Xantofa piskura : 1833-1834 gan Hõeidō 


Piskura : Reisho enk, 1847-1852 gan Marusei 


Varaf teliz tigis koe Kotava Kadola dene Wikipedia. 


~ Banliz https:/avk.wikipedia.org/wiki/Recela 9 : Odawara (gweta) 


13 


D TAMAVA IS TAWAVOPA 

Tasos ewala 
Ellasafa ewala koe Mediterranea bira 
Lenteon, 13 770 ir- moe 398 km?. 


Tawavopa 

Tasos grocelon ice Kavala pargalu tigir. Welmoton ice 
398 km? is dem anamkola vas 80 km-, tir tela logijafa ewala 
valente Aigaio bira. Lenttaltugeronafa Ipsarion jaka dem 
aluboy ontinuk vas loon 1000 m- va ewala gu toloy 
amidapaf pak solparsar : lentroneon bridkirafe lae lize 
exulera tir medrikafa isen azeka tid vwepafa, isen getalteon 
krimtafa loglupafa azeka drikon rovansana tid. 


Levesid ke ewala dalon tir kum lukoptakusaf igum is trilna 
manton saveyena remi Savsugal. Moavafi vruni isu lutafi 
isu azilafi isu dilgavadigafi mali ban ugal dun zo saved. 


Tasos ewala tir besanafa gu aala : persa is uxa is pailta is duela is cercis aal is wansa is uvoyafa 
ruxa kire va uma lava tukuvana gan zakodack sodir ( mediterraneafa lidawicka ton balkanafa 
niedara ). Bak Savsugal, inta tiyir tan dalaf rob ke ewala larde aalxo tiyid riafo koe Ellasa. Koe 
krimtafa azeka, kruba zo midur. Centaxo lekeon warzeyeso va divburepen vartaf vor al riwe griawid. 


Koyara koe Tasos 

Anamelapira va Tasos, i va listafa tuwavafa nek megrupena ewala. 

Ellasa tir kotrafa gu ilamkafa ewala voxen meka tir lieke tanafa is megrupena dam Tasos. Tigisa 
valente Ellasa talte Tesaloniki, bat mukot ke koyara divfisa va gubeaca va diliodaf is zexas 
tilderugal nover. Tasos tir fuda icde moavayafa piluda lidam soporaf ruxeem lidem zultaf patectoy. 
Isen inafa izva tir kulafa ise sinka sutkafa ise irubasikeem luntaf. 


Tokdume Tasos tir sposaf ? 

Tasos dalon tir sposaf gu warzera va trilna is tiskara ko varafa tamava. Inafa trilninda tir tuwavinda 
lobatakafa ke tamava num tcazapafa. Valey trilna, Tasos dere tir vartaf gu decitdafo krubexo. 
Sedme ewafa prostewa is yona izvafa xantaza, weti 3000 Phoinikes saneik va taneafo krubexo weti 
3000 tanda banlize taplekuyud. 


Isen Thasos dere sposaf gu sutkaf lonadunol. 
Abdida koyutarula vanpiyir taneafa zilidusa klita 
ke ewala, pune lof irubasik ta onara kobayad. 
Va intyona tota digiyid oke mu zolonafu sistu 
kobayad. Batugale kore abic onasik wan tid, 
pune iewaf kabay kotlize koe ewala drikon zo 
Í roseotar. 


Kiewacapa koe Tasos : anamolapira va 
ewala kan direm 

Anamolapira va ewala kan direm tir moo tana 
lodirpafa vawa ke Ellasa. Vawa abrotcafa vas 
100 km- va kota nelkafa wida ke krimta 
koolapir ise va akoydasa wira va Aigeio bira 
Ipsarion jaka solparsasa va ewala ton toloy amidapaf pak firvir. 


TASOS EWALA 


Stason, va piluda is sumefo xo arkane medrikon 
rovansano rovokosmat. Tulon tan greelt rotir worara 
va Mikaelos tucpastaxe tigise tice kiria vamoe lavok. 
Zultafa wira va Aigeio bira is tanafa vegeduropa ke 
tucpastaxe va kot worasik tis alkafamaf ok me 
skebutud. 


Ar sanef greelt rotir Aliki rawopaxo vagee ewala. 
Aliki tiyir dalafo maltioltexo va trilna remi Savsugal. 
Koe rawaks ke raporxo evlon gu Kllresa decemda 
AGJ- ware rogozat. Ta lofa grupera icde kulafa izva 
ke ewala, va rawopafe tcilaxe ke Limenas roworat 
lize va xa ke Lekeraporugal mafelat. 


Ede va tuwavafa listuca loon dam izva abdualbat, 
pune stragat da anamolapira va ewala dere poko 
Giola tir, i poko tuwavafa drimula ke Tasos. Ina tir 
ivamufa uzdakama konina gan lavok lize stinon 
rovopujet. 


Moe lokiewafa piluda ke ewala va int zexat !! 
Viele anamolapit, pune va akoydasa is gedrafa 
piluda tire katcalat. Kotviele kona rietavafa piluda 
mu kottan krulder. Ont bumafa drifa piluda dum 
Tripiti, ok tapegafa piluda dem zazda dum Skala, ok 
gulafa bixefa piluda dum Paradise. Ugal tiskin kene 
lavok titir merovulkun. 


Ede va kona piluda bagaliafa gu piuteliwa tisa 
wavdafa gu trasira arlize koe Ellasa aneyat, pune 
Marble piluda titir tela. Tigisa poke Limenas widot, i 
bata klokafa piluda tir bixeiskafa vox dem batakafe 
yeme. Tuke sine is pokeon tigisi trilnaki, lavok 
banlize dun tir ton divepatecton frolgukaf. Neken 
vexala dem piluda riwesa va worara tir abrotcafa 
isen jontika aulafa piludama kotlize aname ewala 
tid. 


Va meftava ke Tasos vestat 

Kore va varafa safta ta worara va piludeem ke 
Tasos manton rotiskit, pune jontikaro xo wan zo 
roworad. Ta betara va zikexa, mal bira kal meftava, 
fala tir da Tasos tir tana lomeftavafa ewala ke 
Ellasa. 


Cugo izvafo inkexo tice mefta ok vatice datca tigiyid. 
Kaiki griawira ke tcorduca, irubasik va krimta adre 
titlaniyid. Bandume rulda ke jontika wida tir ton tola : 
ticeon xantafa wida is titeon warzafa wida yoltkirafa 
gu « Skala » ( ellasavon fogelom ). 


Nardama iste ewala 

TASOS EWALA 


Tulon : koe meftava Sotiros do Skala Sotiros 
kene bira. Batdume wida koe meftava tir loon 
prostewafa dem kulafa izva loon dam kona 
krimtafa wida. Batcoba tir loplekufa lazava ta 
narara va vawa is kosmara va istexo ke Tasos. 


Kal Kastro meftavafa wida stat aze va lamone is 
genovafa vegeduropa mafelat. Oke kene yona 
sanoya kuksama wale prostewaf moneem ke 
Panagia gozat lize lane lokiewafe voltaxe ke 
Tasos tigid. Isen tode tanoya meftavafa wida zo 
gonarar, pune co tir Teologos. Malellasavara va 
yolt tir « ewa ke lorik » numen tigison gildat 
dume man yolt zo ziliyir. Tuwavafa listuca ke 
gola is raporda ton makedoniaf martig tid tanafa 
koe ewala. Isen sposafa narda ke Teologos arti 
abica wexa mal istefa viga oxam tigir. 


Izva 

Wid ke savsavafe sare 

Ewala mali Gelkeraporugal zo kereleyer, aname 
arula lize varka zo maltiolteyer. Irubaxo ke 
lyekotugal dere zo katrasiyid voxen izva ke 
ewala geltron zo gruper vielu moni 680 AGJ- 
gan ellasik vey Paros stan gan Telesikles 


Xim ke savsavafa rebavega ke wid 


Krubaxo, prostewafa kulaca ke ewala 


gadikye ke Arxiloxos ezlopik kare katcilaca ke 
Delfoi zo boniayar. 


Fure warzaf wid va turestaxo mo lentefa tadava 
divatceyer, i mo vema kulafa gu jontiki kawotafi 
vruni ke moava is dilgava. Moavafi vruni isu 
dilgavafi koe vema ke Neapolis is Kavala is 
Lekane fluvor tigiyid. Bata kawoda wale talteon 
Strumon bost isu roneon Nestos tiyid kulapafa 
nume tutrigayad : moni 500 AGJ-, wid tiyir kulaf 
is gijarotif ise va toteemap ta kazara is geja 
dadiyir ise va anambe al vegeduyur. 


Bal farsellasaf gejatum, irubasikeem ke Tasos 
va molikera va Darios gazik bak 492 AGJ- 
tatceyer aze bak 480 AGJ- va estu mu Xerxes is 
inafa ervolia grustayar, i va estu tapileyesu vas 
itayapa lofa gu tandeaf ziliduks ke wid sedme 
Erodotos. 


Pulukafe sare 

Radimi farsafa surtera, vanbureson va loplekura 
ke intaf toteem, Tasos va Delos gluyista bak 
477 AGJ- yoteyer. Griawira ke farsafa 
gijarotiuca moe Europa tadava jupayar da in va 
turestara di ronodivatceyer. Voxen isti 460-e 
sanda, irubasikeem ke Tasos va dulap ke Atina 
koe gola klantayar, i va tulon dulap icde kawotafi 
vruni ke Pangeia mefta. Walzvak icde kazas 
molt koe Trakia is kawoda banlize savena gan 
cosik ke Tasos zo divrozad. Bak 465 AGJ- 
Tasos va Delos gluyista buluyur nume gan Atina 
vere zo dilfuyur. Atina moe bira ceneyer aze 
mosidayar numaze dirganon gan Kimon, va wid 
deblameyer. Radimida va Sparta giopon al 


TASOS EWALA 


greledayar, pune arti tolda bak 463 AGJ- Tasos goduntuyur. 


Zauzera tiyir pofa : sanelia ke Tasos va rebavegeem 
gonovilayar ise va toteem gobildeyer ise va kota dinena 
erba godafuyur ise tori direkeugal mbi goculiekayar ise va 
tadava is kawodeem gojovleyer. Numen wid gu intyona 
dalafa zilidusa klita ( ziliduks ke tadavafa kawoda is grastu 
exonenu tove tadavafa kazara ) di zo zelayar ise gu 
ixalarapa ( dimdodera remi tolsanda va oyak ke geja pu 
Atina is culiekap pu gluyista ) zo sedeyer. 


Bata askipera va skapa ke Tasos sanalubdon troyepeyer 
nume stegeyer da wid va warzafa abdinarira pu wideyikeem 
di koaykayar : i va koaykaxa va miduraf warzeks ke cosxo, 
trabe va vartafo centaxo ke ewala. Koplekura va mana 
koayka va erbafa faxuca ke wid icde sinaf vebareem 
remstayar kiren ellasaf savsavaf wid va mancoba anton 
bocoyon gividuyud milinde tula ke Mende wid ozwayana gan 
Aristoteles bazecker. 


Hellenismus sare azu Roma 

Nekev felira ke Sparta, Tasos va litoka ke Atina mali 389 
AGJ- gin kofiyir aze va toleafa atinafa abdigalda bak 375 
AGJ- pakeyer. Wid banugale wan tir trigackaf isen inafa 
kazasa ayewara tir zolonafa, nekev tugijarotiawera ke 
Makedonia. To bak oxam 202 AGJ- Filipos V gazik ke 
Makedonia va wid koilkar voxen inafa surtera gan Roma arti 
oxam barda va Tasos is ellasikeem gire tunuyar. 


Banvielu Tasos va sagaf vangluyanik ke romafe sokasane 
dun tadleyer nume vanpiyir nelkafa troskada ke gola remi Il- 
eafa ik [reafa decemda AGJ- inde amuzera va tal ke Tasos 
banugale bazecker. Grewatason gu bata saguca bal tulon 
deblamera ke Mitridates gazik, koka ke Roma pu Tasos va 
inaf tawavoeem moe tadava dimziliyir. Kaiki lana aytcura bal 
exuratum bak tena ke sokasane, wid va savsaf gogoleem 
bal gazugal ke Augustus katrasiyir aze kali ||lrfesa decemda 
gutrigaweyer. 


Rob ke savsavaf wid 


Kulaca ke ewala tiyid jontika. Va lana triguca pu Tasos D ssn MA 


irubasik ravaldayad voxe va gojera ke cos felis va ellasafa 
tamava dere nekiyid. Sedme Erodotos, savera va moavaxo 
is dilgavafo digxo va moava vas 160 kg- tandeon warzeyer. 
Moavaxo tite widventa gan rawopik zo kosmayar. Lutafi 
vruni isu dilgavafi ta erbafa warzera poke taltefa krimta zo 
saveyed. Aala dere tiyir robap ta rentanyofara vrebafa gu 
totafa vegedura. Trilnakopo warzeso va batakafa trilna ta 
balumara is vegedura kali witugal dere zo saveyed. 


a en 


Savsafo trilnaxo ke Aliki 


Dilgavafa tetradraxma talolk kaatoes va Dionisos 

KOTAVEKA ROSTELA 


Rostela 


t 
4 


Coluba Rezolde 


| 
$ 


Urt Nyul Bloy Kunte Kuntot 
Kd PAN 
Gemmifera kunte Italica kunte Romanesco kunte Sarialede Logaste 

Negruye Ustov Karku Fiku Finyegede 
Rizoke Grence Grijda Rizo 

Irk Nyorkue Biolma Fleoca Krube 
Puxime Urtey Reze Biedje Biedjatoa 
Utsarka Runjig Wikaye Begartom Vumbuk 


Batcoba tir ewavak wion atoes va 40 rostela ik rostelinda yavon malestuna koe Franca is taltefa 
Europa. Va sina tuwial ise va yolt namil !! 
Sangiskafa ewava amuzena dene Internet gort. 


YONA EBA KE LEKA 


Dingelt, kan 10 bibe gana 


. Ke tok lexasikitum dingelt tir ? 

. Kum tok ugot celyom ke dingelt tir ? 

. Toka pakava ke dingelt va gira va wazdel nover ? 

. Kas lexatamaca kan dingelt zo roskur ? 

. Yartesitison va wazdel, toka dorora kev yinaxeem ke celyom zo gorewar ? 
. Tok yolt ke xo ta itowa tir ? 

. Tok yolt ke mi wazdel (an vucaf mamolk ) tir ? 

. Tok yolt ke ckane kurtase va wazdel kan gelt tir ? 

. Toka nuba ( ke ronenubadalik ) kan celyom skur tir ? 

10. Kas taltenubadalaf dingeltusik krulder ? 


D ON ODU BWN 


Yona eba ke lexa 


Kitcovokilik Lexusik 4 Dankasik 
Va lexusikeem gader : kiteova f Do lexusiktum ok kitcova mF Dankar ise gidolpur, 


ok pulukafa lexa oku jazz ok dolpur oke ant. | jontikviele dositanon 
joralexa. Jontikviele lexusik gan yon lexusil k. 
| dere tid tavesik va lexa. Dere rotir tavesik 
d va dank. 


Dolantisik 
Va klawa dolantir : 
va wazdel atcer oke 
dimatcer enide koto 
' uzadjo ke klawa va 
Leratavesiki! mamolkany di dear. 
Tir stinaf is dobkiraf = jawal 
gu tavera dene Lanang, 
lekabema ik 
reila ik olda. 
Kingiasik 
Va lexasiki dem pragan ok kurtan 
wazdel iar ise dimempar : dingelt 
is alto is dingeltok is forta is tasila 
is kinga ikz-, 


Gedisik 
va limega 


Mamgedisik 
BEER Koe dolpaxe ok disukexaxe, 
va ugoleem gedir ise dolantir enide 
mam di tir cugeke kiewaf tove 
teokenikeem. 
Koe onya rokovertesa va lexa 
dere rokobar. 


Gubeon dene limegafu 
sistu, fli ke gedisik tir 
tcalutera va yambik aze 
dositar enide bantan va limega 
komamar aze kodoler. 
Pirdason va yambik, do yambaf 
© gadesik gikobar, 

TELIZ LIWOMBURA 
Tula va liwa ke lana ombaliwa watson gu alto. 
Konaka gokosmana peryasafa ombaliwa. 
Kantaza : 
https://kotava1837481.wordpress.com/2018/ 
08/26/7-familles-en-kotava/ 


2“ bu : Kolima, Gulag stolexo 
6° bu : Kotavaf Izvugalayak 
8“ bu: Oretlik koe alto, berpot 
12° bu: Isaak Levitan, lingesik 
13° bu : Recela 9 : Odawara 
14° bu : Tasos ewala 

18“ bu : Kotavexa : rostela 
19° bu : Yona eba ke lexa 


202 bu : Kuda ke Aisopos Tore 


FR 
tortue 


Imboza 


a Kotavusa virda D 


Virda kotavon sanelayana, nuyon is faston 
romalvajana is rorubiana is rotamzilina. 

Ickriluyun rokeem. PAG / DE. 

Internetxo : www.europalingua.eu/KotavusaVirda 
Bu : www.europalingua.eu/KotavusaVirda/11- 
e_otuk_ 09-2023, 


Sanegara : Lerdeaksat ke 2023. 11“ otuk. Imboza sotir perakedunol dem lona. 
Jontika katca krulded. Lanyona imbozinda 


4 sotid sidaf, aryona lavadafa, is aryona 
Yunkeks is ewava : ewaveem abugaf gu roka ok birafa. Lana imboza guazapon ( > 100 t- ) 


nuyon rotamuzen ok rictayan gan digisik. roblid. 


NG 


Vakol fineyes va idatcol 


Idatcol pu vakol kalir : < Tokdume, larde til kotinde oltavaf gu cin, me gildul, dum berik ? 
Larde tiv meinde araf, rade trak. Cin, nuyon sobliv ; rin, levplekun gu ayik isu levetiraf, va 
vordava guon sokekel, va flek solevgal, va milkava sokikasul ; ise viele rinaf feliik estur, va 
kona niska pu rin anton kabur. Voxen va cin folil ; va milkava zurtel azen volant plekutuv 
enide vol aelesitit. » Vakol va bata dragera malterektar ; azen idatcol, kolanison va 
namulolsuxe, va vakol taneon laridagabed. 


Kuba kazawana gan relmesik va guga sotir mana. 


Kuda ke Aisopos, -VI'e#fa decemda ( kalkotavaks gan Yurani Andergan ) 


